Bärndütsch gits scho, we me nid meint, alli Bärner müessi glych rede. Dr Rudolf Hotzenköcherle het i sym Buech "Die Sprachlandschaften der deutschen Schweiz" d Gränze vom Bärndütsche beschribe. Es git nid ei Gränze, nei, grad föife, u die föife gö nid genau an glychen Ort düre. (Dütsch-Fryburg u dr Buechibärg ghöre meistens o zur Landschaft Bärndütsch, ds Oberhasli mängisch nid.) Dr Profässar Paul Zinsli het gschribe: "Berndeutsch ist ein strahlungskräftiger Kernpunkt eines mehr oder weniger geschlossenen südwestdeutschen Sprachraums."